

Αρκαλοχώρι, 29/07/2024

Προς: ΜΜΕ

**ΔΕΛΤΙΟ ΤΥΠΟΥ**

**Αίτημα Δημάρχου Μινώα Πεδιάδας στον Υπουργείο Κλιματικής Κρίσης και Πολιτικής Προστασίας για παράταση της προθεσμίας της 27ης Σεπτεμβρίου 2024 για την υποβολή φακέλου από σεισμόπληκτους που έλαβαν πρώτη αρωγή**

Eπιστολή στον Υπουργό Κλιματικής Κρίσης και Πολιτικής Προστασίας Βασίλη Κικίλια και τον Υφυπουργό Χρήστο Τριαντόπουλο, έστειλε ο Δήμαρχος Μινώα Πεδιάδας Βασίλης Κεγκέρογλου ζητώντας παράταση της προθεσμίας της 27ης Σεπτεμβρίου 2024 για την υποβολή φακέλου από σεισμόπληκτους που έλαβαν πρώτη αρωγή, τουλάχιστον έως τις 7 Απριλίου 2025. Ο Δήμαρχος ζητάει αυτή την παράταση με δεδομένο ότι πρόσφατα έγιναν νομοθετικές ρυθμίσεις που απαιτούν χρόνο για να εφαρμοστούν σωστά και να διευκολύνουν την διαδικασία.

**Ειδικότερα ο Δήμαρχος στην επιστολή του αναφέρει χαρακτηριστικά:**

«Κύριε Υπουργέ,

Όπως γνωρίζετε η προθεσμία υποβολής φακέλων στον ΤΑΕΦΚ από τους σεισμόπληκτους της 27ης Σεπτεμβρίου 2021 στην Π.Ε. Ηρακλείου λήγει στις 27 Σεπτεμβρίου 2024 για όσους έχουν λάβει πρώτη αρωγή της στεγαστικής συνδρομής και στις 7 Απριλίου 2025 για όσους δεν έχουν λάβει πρώτη αρωγή της στεγαστικής συνδρομής.

Με δεδομένο ότι πρόσφατα πραγματοποιήθηκαν νομοθετικές ρυθμίσεις που απαιτούν χρόνο για να αποδώσουν και να διευκολύνουν την διαδικασία, παρακαλούμε για την μετάθεση της προθεσμίας της 27ης Σεπτεμβρίου 2024, τουλάχιστον έως τις 7 Απριλίου 2025, ώστε εν τω μεταξύ να αξιοποιηθούν οι πρόσφατες νομοθετικές ρυθμίσεις και να βελτιωθεί η αποτελεσματικότητα της διαδικασίας.

Παράλληλα επιθυμούμε να σας ενημερώσουμε για την πρόσφατη απόφαση του Δημοτικού Συμβουλίου (την οποία σας διαβιβάζουμε) σε σχέση με την διαχείριση των οικισμών προσωρινής διαβίωσης, η εφαρμογή της οποίας προϋποθέτει και την περαιτέρω παράταση της προθεσμίας της 27ης Σεπτεμβρίου 2024».